钦定古今图书集成/明伦汇编/氏族典/第389卷 > 李商隐
## 钦定古今图书集成/明伦汇编/氏族典/第389卷 > 李商隐

按《唐书李商隐传》：“商隐，字义山，怀州河内人。或言英
国公世𪟝之裔孙。令狐楚帅河阳，奇其文，使与诸子
游。楚徙天平、宣武，皆表署巡官。开成二年，擢进士第，
调弘农尉，又试拔萃，中选。王茂元镇河阳，爱其才，表
掌书记，以子妻之，得侍御史。茂元善李德裕，而牛、李
党人嗤谪，商隐以为诡薄无行，共排笮之。茂元死，来”
游京师，久不调。柳仲郢节度剑南东川，辟判官、检校
工部员外郎。府罢，客荥阳卒。商隐初为文瑰迈奇古，
及在令狐楚府，楚本工章奏，因授其学。商隐俪偶长
短，而繁缛过之。时温庭筠、段成式俱用是相夸，号《三
十六体》。